text: Overskud i håndboldklub 
  19 august 2015 kl. 13.51
  Team Esbjerg kan nu præsentere det største overskud i klubbens historie. Det skyldes ikke mindst, at de vandt DM-sølv
  
  Håndboldklubben havde budgetteret med et overskud på 100.000 kroner, men det lykkedes at få et rekord-plus på 865.000 kroner.
  Det er tredje år i træk, at vestjyderne har overskud. Det er sket efter de to økonomiske bagmænd Bjarne Pedersen og Kurt Skov overtog klubben.
  - Vi meldte i fjor ud, at vi i de kommende år forhåbentlig ville være i stand til at skabe større overskud og dermed styrke kapitalgrundlaget i Team Esbjerg, siger formand Bjarne Pedersen i en pressemeddelelse.
  - Det er nødvendigt for at leve op til de skærpede krav til klubbernes økonomi og være bedre rustet til at imødekomme de udfordringer, der vil være for en topklub i internationale turneringer som Champions League.
  - Vi ved, at det medfører ekstraordinære omkostninger, og dem er vi med den stadig mere robuste økonomi i stand til at honorere, siger formanden.
  Team Esbjerg budgetterer for 2015/16-sæsonen med et overskud på 200.000 kroner.
  De vestjyske håndboldkvinder blev slået af FCM Håndbold i DM-finalen. De to hold står over for hinanden igen torsdag, når de mødes i den danske Super Cup.
  Læs hele pressemeddelelsen her:
  